กสิกรไทยคาดหุ้นไทยแกว่งตัวกรอบแคบ
ศูนย์วิจัยกสิกรไทยคาดดัชนีหุ้นไทยสัปดาห์หน้าแกว่งตัวในกรอบแคบจับตผลประชุมนโยบายดอกเบี้ย
18 มี.ค. 2555

ศูนย์วิจัยกสิกรไทยคาดดัชนีหุ้นไทยสัปดาห์หน้าแกว่งตัวในกรอบแคบจับตผลประชุมนโยบายดอกเบี้ยศูนย์วิจัยกสิกรไทยรายงานว่า ดัชนี ตลาดหุ้นไทย(SET) ปรับเพิ่มขึ้น จากแรงซื้อของต่างชาติ โดยดัชนีปิดที่ระดับ 1,189.56 จุด เพิ่มขึ้น 2.66% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 12.83% จากสัปดาห์ก่อน มาอยู่ที่ 36,693.20 ล้านบาท โดยนักลงทุนต่างชาติซื้อสุทธิ ขณะที่นักลงทุนรายย่อย นักลงทุนสถาบัน และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 293.79 จุด เพิ่มขึ้น 1.25% จากสัปดาห์ก่อนตลาดหุ้นไทยปรับลดลงในวันจันทร์ จากแรงขายทำกำไรของนักลงทุน ก่อนที่จะปรับตัวขึ้นในช่วงที่เหลือของสัปดาห์ ตามทิศทางตลาดต่างประเทศ โดยมีแรงซื้อจากนักลงทุนสถาบัน จากความคาดหวังด้านบวกหลังธนาคารแห่งประเทศไทยมีท่าทีที่จะคงอัตราดอกเบี้ยนโยบาย นอกจากนี้ โครงการให้ความช่วยเหลือด้านการเงินกับผู้ประสบอุทกภัย (ซอฟท์โลน) ยังช่วยหนุนภาพการขยายตัวของสินเชื่อและหนุนหุ้นในกลุ่มธนาคารสำหรับแนวโน้มสัปดาห์ระหว่างวันที่ 19-23 มี.ค. 2555 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีอาจแกว่งตัวในกรอบแคบ โดยต้องจับตาผลการประชุมนโยบายอัตราดอกเบี้ยของทางการไทย รวมทั้งการรายงานตัวเลขเศรษฐกิจสหรัฐฯ ที่สำคัญ ได้แก่ เครื่องชี้ตลาดที่อยู่อาศัย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,170 และ 1,150 จุด ขณะที่แนวต้านคาดว่าจะอยู่ที่ 1,200 และ 1,230 จุด ตามลำดับ.